Die bedoeling was oorspronklike om 'n eenstop diens aan vuurwapen entoesiaste in die Pretoria-omgewing te lewer. Dit het egter spoedig geblyk dat die Vereniging nie oor die infrastruktuur of die mannekrag beskik het om 'n volledige diens vir jagters, sport-skuts en versamelaars te lewer nie. Aangesien daar alreeds sport-skiet klubs en agtersverenigings bestaan het, maar geen werklike versamelaarsvereniging nie, is besluit om versamelaars se behoeftes aan te spreek. Daar is egter besluit om die klem te plaas op aktiewiteitsgeoriënteerde versamelaars. Alhoewel besluit is om die groei van die Vereniging te beperk tot slegs 'n aantal lede, was die belangstelling oorweldigend en bestaan die Vereniging tans uit ongeveer 420lede. Indien dit nie vir die streng keuringsvereistes en beperkte infrastruktuur was nie sou die Vereniging waarskynlik baie groter gewees het.
Onlangs het die PWAV 'n belangrike rol gespeel in die stigting van die "National Arms and Ammunition Collectors' Confederation of South Africa", 'n toesighoudende/oorkoepelende liggaam wat deur die Vuurwapenbeheerwet vereis word vir akkreditasie doeleindes. As stigterslid van NAACCSA is die PWAV 'n lid van die Uitvoerende Bestuur.
Sedert sy totstandkoming het die PWAV 'n kardinale rol gespeel ter beskerming van die regte van sy lede – inderdaad alle wetsgehoorsame vuurwapeneienaars. Die voorsitter het verskeie aanbiedings in die parlement en aan die SAPD gedoen. In samewerking met ander vuurwapen-regte organisasies soos SAGA, NAACCSA en SAAACA, vorm ons 'n formidabele span. Verskeie van die PWAV se voorstelle is aanvaar en in die regulasies inkorporeer. Alhoewel hierdie wysigings nie die lewe van versamelaars noodwendig makliker sal maak nie, stel dit darem 'n meer praktiese en effens redeliker benadering daar vir versamelaars, sportmanne en jagters.